Holder du af pasta, pizza og italienske håndgestikulationer, så kan du godt begynde at glæde dig. Fra næste år tilbyder rejseselskabet Star Tour en charterrute direkte mellem Aalborg og Sardinien. - Sardinien er et lidt anderledes feriemål, end vi hidtil har haft fra Aalborg. Men vi har haft stor efterspørgsel på rejser til Italien, og jeg er sikker på, at alle vores rejsende vil få en lækker oplevelse med både suveræne sandstrande og selvfølgelig den enestående italienske madkultur, siger Nikolai Johnsen, der er pressechef for Star Tour i en pressemeddelelse. Star Tour bliver de eneste, der flyver direkte til Sardinien fra Aalborg. I første omgang tilbyder selskabet fire afgange til det italienske i september måned. Første afgang mod Sardinien bliver den 7. september 2016, og i alt regner Star Tour med at udfylde 600 pladser.

Referat:
Rejseselskabet Star Tour åbner en charterrute fra Aalborg Lufthavn til Alghero på Sardinien.